《赠表兄冯茂》
明代·陈子升

与君为兄弟，异姓复连枝。君是大冯君，生于吾有妫。

虞帝南巡下韶石，南天家世斯辉赫。言陪八伯共赓歌，向尔商瞿先学易。

学易精思还草玄，赋成吾欲献甘泉。甘泉烽火来万里，俄看荆棘上参天。

晓漏滴残鳷鹊观，悲风吹断鹡鸰篇。鹡鸰歌急孤鸾窜，可怜亲友皆星散。

伍胥祇合避芦中，宁戚惟知愁夜半。故旧沦亡有几存，中表行中君最尊。

甘为贫士终逃禄，曾列诸生亦受恩。伤心思过乌衣巷，遁迹难营白板门。

君年七十荣期似，犹待华封祝男子。自言御妇比容成，莫是安储有园绮。

忆昔风流邝舍人，雕龙绣虎夐无伦。世人妒才皆欲杀，君与相欢儿女亲。

广陵遗散成绝调，山阳闻笛重沾巾。端阳怨切灵均赋，酌酒同吟舍人句。

君持竹杖且须停，云过西山雨如注。

作者简介：（1614—1673）明末清初广东南海人，字乔生。陈子壮弟。明诸生。南明永历时任兵科右给事中，广东陷落后，流亡山泽间。工诗善琴。有《中洲草堂遗集》。